Idi chanchanin manchogiy Piyasta na Inda-bas na Anghil cha Hodjos,
amta wen Jesus i mimothok i timpon onbetik chiya dobong et on-olid Aweto.
Ensemek ton chili ira ma toon iyayka-chom cha si-kathod ja dobong,
et inbiybiy toy semek tod si-kara ingkathod ingkathiy to.
Idi edagwi wa,
mankakakan si Jesus tan disipolos to.
Nontan a timpo,
iyawis mala na Diablos Judas Iscariot a anak Simon a menraidor Jesus.
Si Jesus,
amta tho i in-i-kan Aweton emiin i panakabalin cha si-katho.
Amta tho ngo i edafod Afo Chiyos tan on-olid Afo Chiyos.
Isonga,
imakgwat si Jesus et ingkal toy ta-kep na baro tho,
et insafiy toy towaljed gwakes to.
Et engiso-jat na chanom cha batiya,
et inchogi thon chaychayan i seki na disipolos ton piyonasan to na towaljen insafiy tod gwakes to.
Idi sibin Jesus si Simon Peter,
kigwan Peter cha si-katho i “Afo,
nat si-kam komiy onchaychay na sekik.”
Et kigwan Jesus i “Nat egwathan mo niman i kowan amaga,
nem egwathan mo nem engkay.”
Et kigwan mowan Peter i “Ekak itolok a chaychayan moy sekik.”
Et insongbat Jesus i “No ekak chaychayan i sekim,
nat maybilang ken disipolok.”
Et kigwan Simon Peter i “Afo,
no setan,
nat sekik bengat i dinisan mo,
nem pati diwak tan toktok ko!”
Insongbat Jesus i “Sema toon iyanna-mes,
nat mesepol a manna-mes mowan tep malinis ma.
Seki tho bengat i mesepol a medinisan.
Si-kayo,
edinis kayo,
nem gwariy sa-kid si-kayon nat edinis.”
Kigwan Jesus iwan tep amta tho wala no siyay menraidor cha si-katho.
Isonga,
kigwan to i “Gwariy sa-kid si-kayon nat edinis.”
Idi chiyaychayan Jesus i seki iren ma disipolos to,
inbaro tho mowan i ta-kep na baro tho et imolid kad-an tod damisaan.
Et inbaga tho ired ma disipolos to i “Egwathan joy imag kod si-kayo?
Nainngaran jod si-kak i Maistoro tan Afo,
et iyaybagay tep si-kak i agpayson Maistoro yo tan Afo yo.
Isonga,
si-kak a Afo yo tan Maistoro yo,
no chiyaychayan koy seki yo,
mesepol komen manchichinaychay kayo.
Tep sema imag ko,
si-kathoy arig cha si-kayo say onoran joy imag ko.
Sejay a konen kod si-kayo,
podnon nat mas ainportantiy bagaen iy say afo tho.
Tan sema iyayto-no,
nat mas ainportanti ngo iy say sema engito-nod si-katho.
No egwathan jo ira jay a kigwan ko,
mabindisjonan kayo no a-magen jo.